Rondrits: Op spoor van taai setlaars | Netwerk24
Rondrits: Op spoor van taai setlaars
Deur Liezel de Lange 26 Maart 2017 00:02
Ver in die ou Kalahari is daar rooi duine, gemsbokke en baie groot voëls, skryf Liezel de Lange.
Soos 'n impala vir die Krugerwildtuin, is 'n gemsbok vir die Kgalagadi-oorgrenspark. Gemsbokke en springbokke tref jy hier oral aan, maar veral die gemsbokke bly indrukwekkend. Foto's: Ryk van Niekerk
'n Skamele 5 km van die Kgalagadi-oorgrenspark se Twee Rivieren-hek (in Noord-Kaap-terme is dit stapafstand) staan die Kgalagadi-lodge tussen die Kalahari se rooi sandduine.
Hier deel jy jou kampkombuis met 'n hans emoe wat elke etenstyd nader staan en 'n duiker wat vroegoggend, terwyl almal nog lê, homself aan 'n vrugte-ontbyt kom help.
So kampeer jy luuks tussen die rooi sandduine van die Kalahari by die Kgalagadi-lodge net buite die Twee Rivieren-hek van die oorgrenspark.
Dié lodge spog ook met 'n winkel, 'n restaurant, 'n rits chalets en 19 luukse kampplekke. Luuks, want hier het elke kampplek sy eie badkamer, afdak, braaiplek en elektrisiteit.
Dit is die ideale plek vanwaar jy die Kgalagadi kan verken (veral as jy soos ons te laat vir 'n groot groep mense blyplek in die park self probeer bespreek het).
Pak 'n piekniekmandjie of braaigoed en sorg dat jy oopmaaktyd (tussen 05:30 en 07:30 afhangende van die tyd van die jaar) by die hek is.
Onthou ook om vir die wis en die onwis 'n klomp ekstra water saam te ry.
Die piekniekplek by Auchterlonie, op die pad na Mata-Mata, en die piekniekplek by Melkvlei, langs die pad na Nossob, het behoorlike braaigeriewe en badkamers.
Veral by Melkvlei kan jy die uitgestrekte verlatenheid van die Kalahari behoorlik gaan beleef.
By die Auchterlonie-museum kan 'n mens sien hoe die rateltaai setlaars sowat 'n eeu gelede langs die droë Auobrivier geleef het.
Dié setlaars se werk was destyds om die boorgate, wat die Suid-Afrikaanse regering hier gesink het, op te pas.
Die boorgate moes water voorsien aan Suid-Afrikaanse soldate, sou hulle in die Eerste Wêreldoorlog hier teen die Duitse magte ontplooi moes word.
Die setlaars het probeer boer en die museum wys hoe hul eenvoudige huisies gelyk het en ook hoe hulle ysterwerk en leerlooiery gedoen het.
Baie, baie gemsbokke
Maar eintlik sit 'n mens af Kgalagadi toe vir die natuur: die duine, droë rivierlope en die baie, baie gemsbokke.
Die Kgalagadi-lodge se mak emoe staan elke etenstyd nader vir 'n peuselhappie.
Ons was nie gelukkig genoeg om die Kalahari se leeus met hul swart maanhare of die langhaar- hiënas hier te sien nie, maar is wel beloon met 'n hele klomp geveerde vriende langs die pad.
'n Klomp reuse-versamelvoëlneste en die kans om 'n gompou en 'n sekretarisvoël van naby te beskou is nie te versmaai nie.
Pak skemerkelkies in 'n rugsak en stap 'n ent oor die sandduine agter die kampterrein as jy laatmiddag van die reservaat af na die lodge terugkeer. Hier kan jy op die rooi sandduine van die Kalahari uitspan om een van die mooiste sonsondergange wat daar is te aanskou.
Vir aandete kan jy by die lodge se restaurant aansit, of vleis braai onder die Kalahari se sterrehemel.
Ná 'n uitgerekte kamptoer in die Noord-Kaap en Namibië is dit dié duine en die emoe wat die kinders steeds bybly. Die einste arme emoe wat bakbene agter die kar aangehardloop het toe dit tyd raak om te groet.
Kampplek by die lodge sal jou R300 per nag vir twee volwassenes en twee kinders uit die sak jaag. Elke kampplek het verblyf vir ses mense teen R70 vir elke ekstra volwassene. Kinders onder ses jaar kamp gratis.
Blyplek in die chalets wissel van R650 (vir twee mense) tot R1 300 (vir vier tot vyf mense).
Besoek kgalagadi-lodge.co.za of bel 082 303 8768.
Dagbesoekers aan die Kgalagadi-oorgrenspark betaal R76 per volwassene en R38 per kind.
Daar is twee maniere om by die Kgalagadi-lodge (en die Twee Rivieren-hek uit te kom).
Die eerste is met die R360 (teerpad) langs van Upington af of met die R31 (grondpad) waar jy van Kuruman af deur Hotazel en Van Zylsrus ry. Ons het die grondpad getakel en het tyd en 'n band of wat ingeboet in ruil vir 'n baie mooi en ongerepte natuurskoon.
Albei roetes vat jou verby die piepklein dorpie Askham, waar jy ongetwyfeld by die Diamond T-koffiewinkel moet aftrek. Sit hier aan vir uitstekende cappuccino's, melkskommels, heerlike geroosterde toebroodjies en watertandlekker gebak, of kry dit as 'n wegneemete as jy haastig is. By dié restaurant en deli kan jy ook jou voorrade beskuit, konfyt en koekies aanvul.